Šef poslaničkog kluba Saveza vojvođanskih Mađara (SVM) Balin Pastor izjavio je da njegova stranka ne podržava obuku rezervista.

“U Vojvodini još nisu poslati takvi pozivi”, rekao je Pastor za televiziju Pannon i dodao da ne podržavaju obuku rezervista.

„Savez vojvođanskih Mađara najodlučnije osuđuje pozivanje rezervista. To je jedna zakonska mogućnost koja postoji decenijama, ali smatramo da u 2019. godini nije vreme za nju, niti bi pozivanje ljudi između 30 i 65 godina doprinelo povećanju odbrambenih kapaciteta zemlje, niti bi doprinelo u slučajevima prirodnih katastrofa”, kazao je Pastor.

Dodao je da država treba da omogući da ljudi ovde dobro žive, a ne da ponovo razgovaramo o pozivarima, o plavim kovertama, o mobilizaciji, za tim nema nikakve potrebe“.

Prema saopštenju Ministarstva odbrane pozivi za odlazak u rezervu odnose se na osobe starije od 30 godina koje nisu odslužile redovan vojni rok.

Prema potrebama Vojske Srbije, više stotina muškaraca biće poslato na obuku kako bi stekli osnovne vojne pojmove koji mogu da budu od koristi i u slučaju prirodnih katastrofa.

Obuke su ove godine planirane u maju i u novembru.

(Magločistač, Pannon)